นลท.เทขาย BA ฉุดราคาร่วง 4% ทำออลไทม์โลว์ โบรกฯมองผลงานยังขาดทุนต่อเนื่อง
นลท.เทขาย BA ฉุดราคาร่วง 4% ทำออลไทม์โลว์ โบรกฯมองผลงานยังขาดทุนต่อเนื่อง ล่าสุดอยู่ที่ 7.50 บาท ลบ 0.35 บาท หรือ 4.46% มูลค่าซื้อขาย 4.36 ล้านบาท
นลท.เทขาย BA ฉุดราคาร่วง 4% ทำออลไทม์โลว์ โบรกฯมองผลงานยังขาดทุนต่อเนื่อง ล่าสุดอยู่ที่ 7.50 บาท ลบ 0.35 บาท หรือ 4.46% มูลค่าซื้อขาย 4.36 ล้านบาท
25 ต.ค. 2562

ผู้สื่อข่าวรายงานว่า ราคาหุ้น บริษัท การบินกรุงเทพ จำกัด (มหาชน) หรือ BA ล่าสุด ณ เวลา 11.44 น. อยู่ที่ 7.50 บาท ลบ 0.35 บาท หรือ 4.46% สูงสุดที่ 7.85 บาท ต่ำสุดที่ 7.50 บาท ด้วยมูลค่าซื้อขาย 4.36 ล้านบาท โดยราคาหุ้น BA ปรับตัวลงทำจุดต่ำสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 3 พ.ย.2557 โดยราคา IPO อยู่ที่ระดับ 25 บาท

ทั้งนี้ บล.เอเซีย พลัส ระบุในบทวิเคราะห์ว่า กลุ่มสายการบิน มีโครงสร้างต้นทุนเป็นเงินสกุลดอลลาร์ราว 60% ค่าเงินบาทแข็งค่าจะทำให้ต้นทุนลดลง แต่อย่างไรก็ตามจะถูกหักล้างจากราคาน้ำมันดิบโลกที่ทรงตัวในระดับสูง และหุ้นในกลุ่มนี้เกือบทุกตัวคำแนะนำ Switch กับ SELL คือ AAV ประเมินราคาเป้าหมายที่ 3.47 บาท, THAI ประเมินราคาเป้าหมายที่ 4.8 บาท, BA ประเมินราคาเป้าหมายที่ 11.6 บาท
ด้าน บล.เคจีไอ (ประเทศไทย) ระบุในบทวิเคราะห์คาดว่า BA จะมีผลขาดทุนปกติ 65 ล้านบาทในไตรมาส 3/62 (ดีขึ้นจากที่มีผลขาดทุนปกติ 651 ล้านบาทในไตรมาส 2/62 แต่แย่ลงจากที่มีกำไรปกติ 96 ล้านบาทในไตรมาส 3/61) ธุรกิจในภาพรวมดีขึ้นเมื่อเทียบจากไตรมาสก่อนจากปัจจัยฤดูกาล แต่คาดว่าผลการดำเนินงานของบริษัทจะแผ่วลงเมื่อเทียบจากปีก่อนตามภาวะธุรกิจที่อ่อนแอ (เศรษฐกิจชะลอตัว, เงินบาทแข็งค่าขึ้นเมื่อเทียบกับสกุลอื่น, การแข่งขันที่เข้มข้น) ยังคงราคาเป้าหมายครึ่งปีแรกปี 2563 ไว้ที่ 12.20 บาท (อิงจาก P/BV ที่ 0.8 เท่า) และยังคงคำแนะนำถือ
อย่างไรก็ตามยังคงมองลบกับสภาวะการแข่งขันที่คาดว่าจะยังคงเข้มข้นต่อเนื่องในอีกสองสามปีข้างหน้า จากภาวะเศรษฐกิจที่ชะลอตัวลงทั้งในประเทศ และเศรษฐกิจโลก ดังนั้น จึงยังคงคาดว่าบริษัทจะมีผลขาดทุนสุทธิ 401 ล้านบาทในปี 2562 และ 212 ล้านบาทในปี 2563
ทั้งนี้มองว่าโมเมนตั้มผลประกอบการของบริษัทจะยังไม่สามารถพลิกเป็นบวกได้ในไตรมาส 2/62 แม้จะเป็นฤดูท่องเที่ยวของประเทศไทย เนื่องจากเป็นช่วงที่การท่องเที่ยวสมุย (แหล่งรายได้หลักของบริษัท) อ่อนแอ นอกจากนี้ ยังคิดว่าอุตสาหกรรมการบินจะต้องปรับสมดุลการแข่งขัน (กลยุทธ์การตัดราคา) หลังจากที่ย่ำแย่กับการใช้กลยุทธ์นี้มาต่อเนื่องหลายปี